**WAFANYABIASHARA WAHAMASISHWA KUJISAJILI BRELA**

Watanzania wametakiwa kujitokeza kwa wingi kusajili biashara zao, ili kuongeza wigo wa ufanyaji biashara ndani na nje ya nchi kisheria.

Kauli hiyo ilitolewa jana na Ofisa Leseni wa Wakala wa Usajili wa Biashara na Leseni (BRELA), Robert Mashika katika maonesho ya “KAMILIKA 2022” yanayoendelea jijini Dar es Salaam.

Alisema mjasiriamali akisajili biashara yake ataongeza wigo wa kufanya biashara kubwa, kuipa utu na nafasi biashara yake.

Alitaja faida nyingine ni mfanyabiashara kuongeza imani na taasisi za fedha zinazokopesha au kupata zabuni kubwa.

Nyingine ni kukuza uwekezajina mataifa mengine na mfanyabiashara kuweza kulinda jina la biashara yake ili lisichukuliwe na mtu mwingine.

Ofisa huyo alisema katika maonesho yanayofanyika Mlimani City, BRELA imewahudumia watu zaidi ya 1000.

Mashika alisema wakala huo umeweka mikakati ya kuwafuata wateja katika miji yote mikubwa ya kibiashara, ambapo mwaka huu wameanza katika jiji la Dar es Salaam.

Alisema mkakati huo utakuwa endelevu na wameamua kufanya hivyo baada ya kupokea malalamiko mbalimbali kutoka kwa wananchi wasiojua matumizi ya teknolojia wakati wa usajili.

Kupitia maonesho hayo, wananchi wamekuwa wakipewa elimu kwa umma lengo lilikiwa ni kuwafikia wadau wakuu ndio maana wanakaa eneo lenye mwingiliano mkubwa wa watu.